“หุ้นเอเชีย” เปิดลบ! นลท.ขายลดความเสี่ยง หวั่นสถานการณ์ตึงเครียด “รัสเซีย-ยูเครน” รุนแรง
“หุ้นเอเชีย” เปิดลบ! นลท.ขายลดความเสี่ยง หวั่นสถานการณ์ตึงเครียด “รัสเซีย-ยูเครน” รุนแรง หลังยูเครนประกาศภาวะฉุกเฉิน 30 วัน และอาจมีการต่ออายุออกไปอีก 30 วัน
24 ก.พ. 2565

ผู้สื่อข่าวรายงานว่า ตลาดหุ้นเอเชียเปิดแดนลบเช้านี้ เนื่องจากนักลงทุนวิตกกับสถานการณ์ตึงเครียดระหว่างยูเครนและรัสเซีย ขณะที่ยูเครนประกาศภาวะฉุกเฉินแล้ว
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 26,281.35 จุด ลดลง 168.26 จุด หรือ -0.64%, ดัชนี HSI ตลาดหุ้นฮ่องกงเปิดวันนี้ที่ 23,268.03 จุด ลดลง 392.25 จุด หรือ -1.66% และดัชนี SSE Composite ตลาดหุ้นจีนเปิดวันนี้ที่ 3,474.37 จุด ลดลง 14.78 จุด หรือ -0.42%
ทั้งนี้ ยูเครนได้ประกาศภาวะฉุกเฉินเมื่อวานนี้ โดยมีผลบังคับใช้เป็นเวลา 30 วัน และอาจมีการต่ออายุออกไปอีก 30 วันหลังจากนั้น การประกาศดังกล่าวจะครอบคลุมทุกพื้นที่ในยูเครน นอกเหนือจากสาธารณรัฐประชาชนโดเนตสก์ (DNR) และสาธารณรัฐประชาชนลูฮันสก์ (LNR) ซึ่งตั้งอยู่ในภูมิภาคดอนบาสทางตะวันออกของยูเครน และอยู่ภายใต้การประกาศภาวะฉุกเฉินนับตั้งแต่ปี 2557
ขณะเดียวกัน กองทัพยูเครนยังประกาศเกณฑ์ทหารกองหนุนสำหรับชาวยูเครนที่มีอายุ 18-60 ปี โดยมีกำหนดรับใช้ชาติเป็นเวลา 1 ปี
ด้านรัสเซียได้เริ่มอพยพเจ้าหน้าที่ออกจากสถานเอกอัครราชทูตประจำกรุงเคียฟ ประเทศยูเครน หลังจากที่กระทรวงการต่างประเทศรัสเซียประกาศแผนอพยพวานนี้ นอกจากนี้ กระทรวงการต่างประเทศรัสเซียออกแถลงการณ์ระบุว่า การออกมาตรการคว่ำบาตรของสหรัฐจะเผชิญกับมาตรการตอบโต้ที่รุนแรงจากรัสเซีย
ขณะที่กระทรวงการต่างประเทศสหรัฐระบุว่า สหรัฐยังไม่เห็นสัญญาณใด ๆ ที่แสดงว่ารัสเซียจะล่าถอย ด้านทำเนียบขาวระบุว่า ประธานาธิบดีโจ ไบเดน ไม่มีความตั้งใจที่จะส่งทหารสหรัฐไปสู้รบในยูเครน
สำหรับข้อมูลเศรษฐกิจในภูมิภาคที่มีกำหนดรายงานวันนี้ ได้แก่ ดัชนีราคาผู้ผลิต (PPI) เดือนม.ค. ของเกาหลีใต้ และการประชุมนโยบายการเงินและแถลงมติอัตราดอกเบี้ยของธนาคารกลางเกาหลีใต้